CELEX: 32013R0385
Language: ro
Date: 2013-04-22 00:00:00
Title: Regulamentul de punere în aplicare (UE) nr. 385/2013 al Comisiei din 22 aprilie 2013 privind clasificarea anumitor mărfuri în Nomenclatura combinată

27.4.2013   
            
            
               RO
            
            
               Jurnalul Oficial al Uniunii Europene
            
            
               L 117/10
            
         REGULAMENTUL DE PUNERE ÎN APLICARE (UE) NR. 385/2013 AL COMISIEI
   din 22 aprilie 2013
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codul NC indicat în coloana 2, pe baza motivelor care figurează în coloana 3 a aceluiași tabel.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a aceluiași tabel.
   Articolul 2
   Informațiile tarifare obligatorii care sunt furnizate de autoritățile vamale ale statelor membre și care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 aprilie 2013.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Un produs compus din 25 de șervețele fabricate din material nețesut, fiecare șervețel având dimensiuni de aproximativ 15 cm × 20 cm, condiționate într-o pungă de plastic pentru vânzarea cu amănuntul.
                  Printre alte ingrediente, șervețelele sunt impregnate cu apă, ulei de soia, ulei de migdale dulci (Prunus dulcis), alcool cetilic, gumă de xantan, parfum, citronelol, geraniol, glicerină, tetrasodiu EDTA și cocoamfodiacetat disodic.
                  Conform informațiilor furnizate, produsul este utilizat pentru îndepărtarea machiajului și pentru tonificarea și purificarea tenului normal și mixt.
               
               
                  3304 99 00
               
               
                  Clasificarea se stabilește pe baza regulilor generale pentru interpretarea Nomenclaturii combinate 1, 3 litera (b) și 6, a notei 2 la secțiunea VI, a notei 4 la capitolul 33 și a textului codurilor NC 3304 și 3304 99 00.
                  Surfactantul (cocoamfodiacetat disodic) pe care îl conține produsul nu îi conferă acestuia caracterul său esențial, deoarece el are numai funcția de emulsifiant. În consecință, clasificarea la poziția 3401 este exclusă [a se vedea, de asemenea, notele explicative ale Sistemului armonizat aferente poziției 3401, Excluderi, litera (c)].
                  Nota 4 la capitolul 33 nu poate fi aplicată, deoarece caracterul esențial al produsului este acela de produs de îngrijire a pielii. Prin urmare, se exclude de asemenea clasificarea la poziția 3307.
                  Deoarece produsul este folosit pentru îndepărtarea machiajului și pentru tonificarea și purificarea tenului, acesta este un preparat pentru îngrijirea pielii (a se vedea, de asemenea, notele explicative ale Sistemului armonizat aferente poziției 3304).
                  În consecință, produsul trebuie clasificat la poziția 3304 ca preparat pentru îngrijirea pielii.